ኢትዮጵያ “የ2017  ምርጥ ፖሊሲዎች ኦስካር አዋርድ” ዓለም አቀፍ አሸናፊ ሆነች
ኢትዮጵያ የአካባቢና ተፈጥሮ ሀብት ልማት ፖሊሲና ስትራቴጂን ተግባራዊ በማድረግ "የ2017  ምርጥ ፖሊሲዎች ኦስካር አዋርድ" ተብሎ የሚጠራውን ዓለም አቀፍ አሸናፊ በመሆን የወርቅ ተሸላሚ ሆናለች ።ኢትዮጵያ ሽልማቱን ያገኘችው የአካባቢ ተፈጥሮ ሀብት ልማት ፖሊሲና ስትራቴጂን ተግባራዊ በማድረግ ውጤታማ ሃገራት ተብለው በተባበሩት መንግስታት የበረሀማነት መከላከል ምክርቤት ለውድድር ከታጩት ሃያ ስድስት የዓለም ሀገራት ፖሊሲዎች መካከል አንደኛ በመውጣት ነው፡፡ለመጨረሻ ዙር በዕጩነት የቀረቡትን ብራዚል፣ ቻይና፣ አውስትራሊያ፣ ዮርዳኖስና ኒጀርን በማሸነፍም የዓለማችን ምርጥ የመሬት ማገገም ፖሊሲ አሸናፊ መሆንዋን ምክርቤቱ በወርልድ ፊዩቸር ካውንስል ድረ ገጹ ይፋ አድርጓል።ኢትዮጵያ በርሃማነትን በመከላከልና የተፈጥሮ ሀብት ሥራዎችን የሚደግፍ ፖሊሲ ያላትና በዚህም ውጤታ ማበመሆኗ ለሽልማት አብቅቷታል ብሏል፡፡በተለይም በትግራይ ክልል ለዓመታት በተከነወኑት ውጤታማ የተፈጥሮ ሀብት ጥበቃ ሥራዎች በአለም አቀፍ ደረጃ አሸናፊ በመሆን የወርቅ ተሸላሚ እንድትሆን እንዳደረጋት ነው የተገለጸው።ብዙ ህዝብ ትንሽ የአፈር መከላት የሚለው ትግበራ በትግራይ ክልል እውን መሆኑንና ይህም ሞዴል ሆኖ  በመገኘቱ ነው ሽልማቱ ለኢትዮጵያ የተበረከተላት ።ምርጥ የዓለማችን በረሃማነትን በመከላከል የዜጎችን ህይወት መቀየር የሚያስችል ፖሊሲ በሚል በሚሰጠው በዚህ ሽልማት ኢትዮጵያ ህብረተሰቡን በተለይም ወጣቶችን በፈቃደኝነት ላይ የተመሰረተ ተሳትፎ እንዲያደርጉ በማነሳሳት ውጤታማ የአካባቢ ጥበቃና በረሃማነትን የመከላከል ስራ መስራቷ ሞዴል አስብሏታል ፡፡በትግራይ ክልል በመሬት እቀባ ላይ የተመሰረተ እርሻ፣ የኢንዱስትሪ መር ፖሊሲን በሰፊ የህብረተሰብ ንቅናቄ መደገፍ፣ የወጣቶችን ጥያቄ ከህዝብ ብዛትና ከአፈር መከላት መቀነስ ጋር ማጣጣም፣ ዘላቂ ግብርናን በመተግበር፣ የምግብ ዋስትና ለማረጋገጥ የተሰሩት ስራዎች መሰራታቸውም ምክርቤቱ አድንቋል ።የዘላቂ ግብርና ተግባራትን በሚገባ በመተግበር በምግብ ራስን የመቻል ኢኮኖሚያዊ ዕድገት አንዲመዘገብ ከፍተኛ ስራ መሰራቱን ተነስቷል።በመሆኑም ኢትዮጵያ የዓለማችን ምርጥ የመሬት ማገገም ፖሊሲ አሸናፊ በመሆን የወርቅ ተሸላሚ እንድትሆን አድርጓታል ነው ያለው ምክርቤቱ ።ብራዚልም ሲስተርን ፕሮግራም በሚል መርህ ሚሊዮን ድሃ ዜጎቿን በተለይም ሴሚያሪድ በሚባለው ግዛቷ በረሃማነትን በመከላከል አገግሞ ሰብል አብቃይ እንዲሆን በማድረግ ተጠቃሚ በማድረጓ የብር ሽልማት አግኝታለች ፡፡ቻይናም ላለፉት 15 ዓመታት በረሃማነትን መከላከል በሚል ፖሊሲ አውጥታ በመተግበር በረሃማነትን መከላከል በመቻሏና ጆርዳንም የደን መመናመንን በመከላከል በመካከለኛው ምስራቅ ሃገራት ሞዴል የአካባቢ ጥበቃ ሥራ በመስራቷ የነሃስ ሽልማቱን በጋራ አግኝተዋል፡፡መስከረም 1 ቀን 2010 ዓ.ም በቻይና ኦርዶስ በሚደረገው 13ኛው የተባበሩት መንግስታት ድርጅት የአየር ለውጥና በረሃማነት መከላከል አባላት ኮንፈረንስ ላይ በይፋ የሽልማቱ ስነ ስርዓት የሚካሄድ ይሆናል።ይህ ሽልማትም በዓለም አቀፍ ደረጃ ስጋት የሆነውን የአየር ንብርት ለውጥ አደጋ የተሸላሚ ሃገራትን ተሞክሮ በማስፋት በተቀናጀ መልኩ መከላከል እንዲቻል ማድረግ ነው ሲል ወርልድ ፊዩቸር ካውንስል በድረገጹ ገልጿል፡፡